Πρόταση απόφασης του Συμβουλίου με την οποία παρέχεται εγγύηση της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια που χορηγούνται για σχέδια εκτός της Κοινότητας (Κεντρική και Ανατολική Ευρώπη, Δυτικά Βαλκάνια, χώρες της Μεσογείου, Λατινική Αμερική και Ασία, Νότια Αφρική)

(1999/C 145/07)

COM(1999) 142 τελικό - 1999/0080(CNS)

(Υποβλήθη από την Επιτροπή στις 26 Απριλίου 1999)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

(1) ότι το Ευρωπαϊκό Συμβούλιο της Μαδρίτης, της 15ης και 16ης Δεκεμβρίου 1995, επιβεβαίωσε τη σημασία του ρόλου της Ευρωπαϊκής Τράπεζας Επενδύσεων, εφεξής καλούμενης "ΕΤΕπ", ως μέσου συνεργασίας μεταξύ της Κοινότητας και της Λατινικής Αμερικής και κάλεσε την Τράπεζα να εντείνει τις δραστηριότητές της στην περιοχή· ότι τα σχέδια αυτά πρέπει να ενδιαφέρουν τόσο την Κοινότητα όσο και τις ενδιαφερόμενες χώρες·

(2) ότι το Ευρωπαϊκό Συμβούλιο της Φλωρεντίας της 21ης και 22ας Ιουνίου 1996 υποδέχθηκε ευνοϊκά τα αποτελέσματα της συνόδου κορυφής Ασίας-Ευρώπης η οποία αποτέλεσε σημείο καμπής στις σχέσεις των δύο ηπείρων·

(3) ότι το Ευρωπαϊκό Συμβούλιο του Άμστερνταμ της 16 και 17 Ιουνίου 1997 υποδέχθηκε ευνοϊκά τα πορίσματα της δεύτερης Ευρωμεσογειακής Διάσκεψης που πραγματοποιήθηκε στην πόλη Βαλέτα της Μάλτας στις 15 και 16 Απριλίου 1997, και η οποία επιβεβαίωσε και πάλι τις αρχές και τους στόχους που είχαν τεθεί στη Βαρκελώνη το 1995·

(4) ότι το Ευρωπαϊκό Συμβούλιο του Λουξεμβούργου της 12ης και 13ης Δεκεμβρίου 1997 κίνησε τη διαδικασία διεύρυνσης με τις χώρες της Ανατολικής και Κεντρικής Ευρώπης και με την Κύπρο·

(5) ότι το Ευρωπαϊκό Συμβούλιο του Κάρντιφ της 15ης και 16ης Ιουνίου 1998 χαιρέτισε τις προσπάθειες που καταβάλλει την εποχή αυτή η Νότια Αφρική για να εκσυγχρονίσει την οικονομία της και να την εντάξει στο παγκόσμιο εμπορικό σύστημα·

(6) ότι η Τράπεζα ολοκληρώνει τα τρέχοντα δανειοδοτικά προγράμματα προς την Κεντρική και Ανατολική Ευρώπη, την περιφέρεια της Μεσογείου, την Ασία και τη Λατινική Αμερική σύμφωνα με την απόφαση 97/256/ΕΚ του Συμβουλίου(1) και τη δανειοδότηση που διέπεται από το Πρωτόκολλο Χρηματοδοτικής Συνεργασίας με την πρώην Γιουγκοσλαβική Δημοκρατία της Μακεδονίας(2)·

(7) ότι το Συμβούλιο κάλεσε την ΕΤΕπ να αναλάβει δραστηριότητες στη Βοσνία-Ερζεγοβίνη· ότι οι δραστηριότητες αυτές είναι πιθανόν να συνεχιστούν εφόσον υπάρξει θετική έκθεση όπως ορίζεται στην απόφαση 98/729/ΕΚ του Συμβουλίου(3)·

(8) ότι οι συμφωνίες συνεργασίας μεταξύ της Ευρωπαϊκής Κοινότητας και του Νεπάλ, μεταξύ της Ευρωπαϊκής Κοινότητας και της Λαϊκής Δημοκρατίας του Λάος και μεταξύ της Ευρωπαϊκής Κοινότητας και της Υεμένης τέθηκαν σε ισχύ την 1η Ιουνίου 1996, την 1η Δεκεμβρίου 1997 και την 1η Ιουλίου 1998 αντίστοιχα· ότι η συμφωνία συνεργασίας μεταξύ της Ευρωπαϊκής Κοινότητας και της Νότιας Κορέας, που υπογράφηκε στις 28 Οκτοβρίου 1996, θα τεθεί σε ισχύ το πρώτο εξάμηνο του 1999· ότι το Νεπάλ, η Υεμένη, η Νότια Κορέα και η Λαϊκή Δημοκρατία του Λάος πρέπει να τύχουν των χρηματοδοτήσεων της ΕΤΕπ στο πλαίσιο της εντολής της για την Ασία και τη Λατινική Αμερική·

(9) ότι ενδείκνυται να γίνουν ορισμένες βαλτιώσεις στα προγράμματα των πράξεων αυτών ως προς τη διάρκεια και τις καλυπτόμενες χώρες·

(10) ότι το Συμβούλιο καλεί την Τράπεζα να συνεχίσει τις πράξεις της για τη στήριξη των επενδυτικών σχεδίων που πραγματοποιούνται στις χώρες αυτές παρέχοντας την εγγύηση που προβλέπεται στην παρούσα απόφαση·

(11) ότι, τον Ιούνιο του 1996, η Επιτροπή, σε συμφωνία με την Τράπεζα, υπέβαλε στο Συμβούλιο πρόταση για ένα νέο σύστημα εγγύησης των δανείων της ΕΤΕπ σε τρίτες χώρες(4).

(12) ότι, στις 2 Δεκεμβρίου 1996, το Συμβούλιο ενέκρινε συμπεράσματα για νέες διευθετήσεις εγγυήσεων όσον αφορά τα δάνεια ΕΤΕπ προς τρίτες χώρες, σύμφωνα με τα οποία εγκρίνεται η προσέγγιση ενός γενικού συστήματος εγγυήσεων, ανεξαρτήτως περιοχών και σχεδίων και γίνεται δεκτό ένα σύστημα καταμερισμού των κινδύνων· ότι σύμφωνα με το σύστημα καταμερισμού των κινδύνων η ΕΤΕπ εξασφαλίζει επαρκείς εκτός κοινοτικού προϋπολογισμού εγγυήσεις τρίτων για τους εμπορικούς κινδύνους. Στην περίπτωση αυτή, η εγγύηση από τον προϋπολογισμό θα καλύπτει μόνο τους πολιτκούς κινδύνους που οφείλονται σε μη μεταφορά συναλλάγματος, απαλλοτρίωση, πόλεμο, και εμφύλιες αναταραχές.

(13) ότι οι νέες ρυθμίσεις εγγύησης δεν θα επηρεάσουν την εξαίρετη πιστωτική θέση της ΕΤΕπ·

(14) ότι η διαχείριση των χρηματοδοτήσεων που χορηγεί η ΕΤΕπ σε τρίτες επιλέξιμες χώρες πρέπει να γίνεται κατά τρόπον ώστε να στηρίζεται η πολιτική της Κοινότητας και να ενισχύεται οσυντονισμός με τα άλλα χρηματοδοτικά της μέσα· ότι οι χρηματοδοτήσεις της ΕΤΕπ, ιδίως προς τις υποψήφιες χώρες πρέπει να αντανακλούν τις προτεραιότητες που έχουν οριστεί με τις εταιρικές σχέσεις προσχώρησης μεταξύ της Κοινότητας και των χωρών αυτών·

(15) ότι η ΕΤΕπ και η Επιτροπή θα εγκρίνουν τις διαδικασίες παροχής της εγγύησης·

(16) ότι, για την έκδοση της παρούσας απόφασης, η συνθήκη δεν προβλέπει άλλες εξουσίες εκτός από εκείνες που περιέχονται στο άρθρο 235,

ΑΠΟΦΑΣΙΖΕΙ:

Άρθρο 1

1. Η Κοινότητα παρέχει συνολική εγύηση στην Ευρωπαϊκή Τράπεζα Επενδύσεων, στην περίπτωση που η τελευταία δεν εισπράξει τις πληρωμές που αντιστοιχούν σε δάνεια τα οποία έχει αυτή χορηγήσει, σύμφωνα με τα συνήθη κριτήρια για επενδυτικά σχέδια που πραγματοποιούνται στην Κεντρική και Ανατολική Ευρώπη και τα Δυτικά Βαλκάνια, τις χώρες της Μεσογείου, τη Λατινική Αμερική και την Ασία και τη Νότια Αφρική.

Η εγγύηση αυτή περιορίζεται στο 60 % του συνολκού ποσού των πιστώσεων που έχουν ανοιχθεί και όλων των σχετικών με αυτές ποσών. Το συνολικό ανώτατο όριο των πιστώσεων που έχουν ανοιχθεί ισούται με 9475 εκατ. ευρώ που κατανέμονται ως ακολούθως:

>ΘΕΣΗ ΠΙΝΑΚΑ>

και καλύπτει περίοδο τρεισήμισι ετών η οποία αρχίζει από την 31η Ιανουαρίου 2000 για την Κεντρική και Ανατολική Ευρώπη και τα Δυτικά Βαλκάνια, τις χώρες της Μεσογείου, της Λατινικής Αμερικής και της Ασίας και περίοδο η οποία αρχίζει από την 1η Ιουλίου 2000 και λήγει στις 31 Ιουλίου 2003 για τη Νότιο Αφρική.

Στο τέλος της περιόδου αυτής η εγγύηση θα παραταθεί αυτόματα ώστε να καλύψει πρόσθετο συνολικό ανώτατο όριο ύψους 9475 ευρώ με την ίδια περιφερειακή κατανομή μέχρι τις 31 Δεκεμβρίου του 2006, εκτός εάν το Συμβούλιο αποφασίσει διαφορετικά μετά από πρόταση της Επιτροπής πριν από την έναρξη της δεύτερης περιόδου δανειοδότησης στις 31 Ιουλίου του 2003.

Εάν κατά τη λήξη των δύο περιόδων δανειοδότησης που αναφέρονται στις υποπαραγράφους 2 και 3 της παρούσας παραγράφου, τα δάνεια που έχει χορηγήσει η Τράπεζα δεν έχουν φθάσει το συνολικό προαναφερόμενο ποσό, κάθε μια από τις δύο υπό εγγύηση περιόδους δανειοδότησης θα παραταθεί αυτόματα κατά έξι μήνες.

2. Οι χώρες που περιλαμβάνονται στις ανωτέρω περιοχές είναι:

- Κεντρική και Ανατολική Ευρώπη/Δυτικά Βαλκάνια: Αλβανία, Βοσνία και Ερζεγοβίνη, Βουλγαρία, Τσεχική Δημοκρατία, Εσθονία, ΠΓΔΜ, Ουγγαρία, Λετονία, Λιθουανία, Πολωνία, Ρουμανία, Σλοβακική Δημοκρατία και Σλοβενία,

- Χώρες της Μεσογείου: Αλγερία, Κύπρος, Αίγυπτος, Ισραήλ, Ιορδανία, Λίβανος, Μάλτα, Μαρόκο, Συρία, Τυνησία, Τουρκία και Γάζα-Δυτική Όχθη,

- Λατινική Αμερική: Αργεντινή, Βολιβία, Βραζιλία, Χιλή, Κολομβία, Κόστα Ρίκα, Ισημερινός, Γουατεμάλα, Ονδούρα, Μεξικό, Νικαράγουα, Παναμάς, Παραγουάη, Περού, Σαλβαδόρ, Ουρουγουάη και Βενεζουέλα,

- Ασία: Μπάνγκλαντες, Μπρουνέι, Κίνα, Ινδία, Ινδονησία, Λάος, Μακάο, Μαλαισία, Μογγολία, Νεπάλ, Πακιστάν, Φιλιππίνες, Σιγκαπούρη, Νότιος Κορέας, Σρι Λάνκα, Ταϋλάνδη, Βιετνάμ και Υεμένη.

- Νότια Αφρική.

3. Η Ευρωπαϊκή Τράπεζα Επενδύσεων καλείται να καλύπτει τον εμπορικό κίνδυνο, σε πσοστό 30 % των δανειοδοτήσεών της, από εγγυήσεις εκτός κοινοτικού προϋπολογισμού, που θα πρέπει να διευρύνονται, όποτε είναι δυνατό, με βάση ξεχωριστές περιφερειακές εντολές.

Άρθρο 2

Η Επιτροπή ενημερώνει το Ευρωπαϊκό Κοινοβούλιο και το Συμβούλιο κάθε χρόνο για τις πράξεις χορήγησης δανείων και την πρόοδο που σημειώνεται ως προς τον καταμερισμό του κινδύνου σύμφωνα με το άρθρο 1 παράγραφος 3 και συγχρόνως υποβάλει αξιολόγηση της λειτουργίας του συστήματος και του συντονισμού μεταξύ των χρηματοδοτικών οργανισμών που δραστηριοποιούνται στην περιοχή. Προς το σκοπό αυτό, η Τράπεζα διαβιβάζει τακτικά στην Επιτροπή όλα τα απαραίτητα στοιχεία.

Άρθρο 3

Η Τράπεζα και η Επιτροπή ορίζουν τις προϋποθέσεις υπό τις οποίες θα χορηγηθεί η εγγύηση.

Άρθρο 4

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 102 της 19.4.1997, σ. 33.

(2) ΕΕ L 155 της 19.5.1998, σ. 53.

(3) ΕΕ L 346 της 22.12.1998, σ. 54.

(4) SEC(96) 1131 της 26.6.1996.